Stefnt er á að Venus NS , nýtt uppsjávarveiðiskip HB Granda , komi fyrsta sinni til heimahafnar sinnar á Vopnafirði í seinni hluta marsmánaðar . Guðlaugur Jónsson sem hefur verið skipstjóri á Ingunni AK frá því hún kom til landsins árið 2000 verður skipstjóri á Venusi . Eins og greint var frá á vef Skessuhorns í síðustu viku hafa reynslusiglingar staðið yfir á Venunsi við Tyrkland þar sem skipið er smíðum . Búið er að prófa vélbúnað , stjórntæki og stöðugleika Venusar . Á vef HB Granda segir að skipið hafi staðist öll próf með prýði . Nú verður skipið yfirfarið síðasta sinni fyrir afhendingu og svo hefst undirbúningur fyrir heimsiglingu . Venus er eitt af fimm fiskiskipum sem HB Grandi er að láta smíða við Celiktrans-skipasmíðastöðina í Tyrklandi . Í heildina eru þetta tvö uppsjávarveiðiskip og þrír ísfisktogarar . Skipin verða afhent á næstu árum .